《恭阅太祖太宗世祖圣祖世宗实录圣训告成敬纪五言排律二十四韵》
清代·弘历

丰沛贻谋远，天人应德同。明纲方扫地，帝顾实维东。

用净欃枪气，徐开阊阖风。庥凝皇有极，德厚祚无穷。

开创驾千古，驱除仅一戎。三韩恢旧业，万国仰重瞳。

爰布明堂令，方吹嶰谷筒。顺时敷巽命，驭物凛乾衷。

往者滇南乱，曾烦八阵攻。运筹尽伊吕，奋力总罴熊。

奏捷凭边将，颁恩自法宫。平成歌圣德，熙皞戴神功。

道洽阴阳序，时清礼乐崇。诗书延俊秀，恩泽被昆虫。

茹拔交成泰，芒销象应丰。戎行甲沽酒，村妇乳孳童。

六十一年久，皇王帝治隆。春秋旋气运，张弛协苍穹。

日昃犹勤政，民安更省躬。欢呼遍白叟，声教届乌蒙。

𬗟想承光烈，端惟予幼冲。绍庭励初志，推斗赖群工。

成宪犹堪鉴，孚诚或可通。永言钦陟降，胜似拜崆峒。